Clima árido

Os climas secos (áridos e semiáridos) caracterízanse por presentar un volume de chuvias (precipitación) menor do que a taxa de evaporación e transpiración. Características
Precipitación
O limiar entre precipitación e taxa de evaporación determínase da seguinte forma:
Para encontrar o limiar de precipitación (en milímetros), multiplícase a temperatura anual media en °C por 20, súmase entón 280 se o 70% ou máis da precipitación total ocorre na metade do ano de sol alto (de abril a setembro no Hemisferio Norte, ou de outubro a marzo no Hemisferio Sur), 140 se o 30%-70% da precipitación total fose recibida durante o período aplicable, ou 0 se menos do 30% da precipitación total fose recibida nese período. Se a precipitación anual fose menos de metade do limiar do Grupo B, será clasificado como BW (clima desértico) - se fose inferior ó limiar pero superior a metade deste, será clasificado como BS (clima de estepa). Pódese incluír unha terceira letra para indicar a temperatura. Inicialmente, h significaba un clima de latitude baixa (temperatura media anual por enriba dos 18 °C) ó paso que k significa un clima de latitude mediana (temperatura media anual inferior a 18 °C), pero a práctica máis común hoxe en día (especialmente nos Estados Unidos) é a utilización de h para significar que o mes máis frío ten un temperatura media superior a 0 °C (32 °F), e de k para significar que polo menos un dos meses ten unha temperatura media por baixo de 0 °C.
Exemplos: Yuma, Arizona (BWh)
Turpan, China (BWk)
Cobar, Australia (BSh)
Medicine Hat, Alberta (BSk).
Algunhas áreas de deserto, situadas ó longo das costas occidentais dos continentes en zonas tropicais ou semitropicais, caracterízanse por temperaturas máis baixas das que se poden encontrar noutros lugares en latitudes comparables (debido á veciñanza de correntes oceánicas frías) e por neboeiros e nubes baixas frecuentes. Isto a pesar do feito de se contaren entre os lugares máis secos da face da Terra en termos de precipitación recibida propiamente dita. Este clima é por veces rotulado como BWn e pódense encontrar exemplos en Lima (Perú) e en Walvis Bay, (Namibia). Por veces engádese unha cuarta letra para indicar se ben o inverno, ben o verán, son máis "húmidos" do que a outra metade do ano. Para se incluír nun dos dous grupos, o mes máis húmido deberá recibir polo menos 60 mm de precipitación media se tódolos doce meses estiveren por enriba dos 18 °C, ou 30 mm se tal non fose o caso; e polo menos o 70% da precipitación total deberá ocorrer na mesma metade do ano que o mes máis húmido, pero a letra utilizada indica cando a estación seca ocorre, non a "mollada".
Exemplos: Khartún, Sudán serían BWhw.
Niamey, Níxer serían BShw.
El Arish, Exipto; BWhs.
Asbi'ah, Libia; BShs.
Umnugobi, Mongolia; BWkw.
Xining, China; BSkw
Os BWks e BSks non existen. Se non se cumprisen os criterios nin para w nin para s, non se engade ningunha cuarta letra.
Temperaturas
A temperatura media anual supera os 18 °C e a temperatura oscila uns 20 °C entre o día e a noite. Isto ten que ver coa pouca humidade da atmosfera, que fai que a terra se quente durante o día e se arrefríe pola noite. Vexetación
A vexetación no clima desértico é escasa, baixa e dispersa. Deixa amplas superficies sen cubrición polo que o solo amosa area, pedras ou rochas.
Nas estepas, predominan as herbas baixas e os arbustos illados, e nos desertos, as plantas espiñentas, como os cactos. Tan só nos oasis, a presenza de auga permite unha vexetación abondosa, entre as que se atopa as palmeiras. Fauna
A fauna dos desertos é escasa e pouco variada. Inclúe réptiles como as serpes e lagartos; insectos como os escaravellos; arácnidos como os escorpións; aves rapaces e mamíferos como os ratos, raposos, chacales, camelos, dromedarios e coiotes.